உலக மொழிகளுக்கு இணையாக தமிழ் விக்கிப்பீடியாவில் கட்டுரைகளை உருவாக்கவேண்டும் என்ற விழிப்புணர்வு ஏற்பட்டுள்ள இக்காலத்தில், விக்கிப்பீடியாவிலும் அதன் பல்வேறு திட்டங்களான விக்சனரி, விக்கி மேற்கோள், விக்கி நூல்கள் போன்ற பல திட்டங்களிலும் தமிழ் மொழி தொடர்பான தரவுகளை உள்ளீடு செய்வதற்கான பெரிய களம் உள்ளது. தமிழ் கட்டுரைகளை ஆங்கிலம் உள்ளிட்ட பிற மொழிகளில் மொழிபெயர்க்கவும், பிறமொழிகளில் உள்ள கட்டுரைகளைத் தமிழில் மொழிபெயர்க்கவும் வேண்டிய தேவை உள்ளது. மேலும் ஒளி எழுத்துணரி (OCR) போன்ற தொழில்நுட்பங்களின் வழியாக பட வடிவில் இருக்கும் நூல்களையும் ஒருங்குறி எழுத்துருவாக்கி விக்கிப்பீடியாவிலும், வலைப்பதிவுகளிலும் வெளியிடும் வாய்ப்பு ஏற்பட்டுள்ளது. இச்சூழலில் விக்கிப்பீடியாவில் உள்ள செய்திகளைப்பயன்படுத்தி அதில் உள்ள கட்டுரைகளை விரிவுபடுத்தவும், செம்மைப்படுத்தவும் தமிழ் வலைப்பதிவுகளைப் பயன்படுத்தமுடியும். தமிழ் வலைப்பதிவுகளால், தமிழ் விக்கிப்பீடியாவை வளப்படுத்தவும், தமிழ் விக்கிப்பீடியாவால் தமிழ் வலைப்பதிவுகளில் இடம்பெறும் செய்திகளுக்கான நம்பகத்தன்மையை ஏற்டுத்துவதும் காலத்தின் தேவையாக அமைகிறது.